สหรัฐฯ ยืนยันไม่มียุทธศาสตร์เปลี่ยนผู้นำรัสเซีย หลังไบเดนกร้าว 'ปูตินไม่ควรอยู่ในอำนาจ!'

The president says Ukraine conflict is part of larger fight for global democratic order, calls for Putin to stop aggression 
รัฐมนตรีบลิงเคน กล่าวระหว่างเยือนนครเยรูซาเล็มในวันอาทิตย์ว่า "ประธานาธิบดีไบเดนและทำเนียบขาวระบุอย่างชัดเจนเมื่อคืนที่ผ่านมาแล้วว่า ประธานาธิบดีปูตินไม่สามารถมีอำนาจอีกต่อไปในการทำสงครามหรือใช้กำลังรุกรานต่อยูเครนหรือประเทศอื่น" เมื่อวันเสาร์ ประธานาธิบดีไบเดนกล่าวที่โปแลนด์ว่า การปกป้องยูเครนจากการรุกรานของรัสเซียถือเป็นสิ่งสำคัญต่อชาติตะวันตกในการรักษาระบอบประชาธิปไตยทั่วโลกสำหรับคนรุ่นต่อ ๆ ไป ประธานาธิบดีไบเดนกล่าวปราศรัยที่กรุงวอร์ซอว่า "บททดสอบในขณะนี้คือบททดสอบแห่งประวัติศาสตร์" และว่า "สงครามในยูเครนจากการรุกรานของรัสเซีย คือตัวอย่างของการใช้กำลังและข้อมูลผิด ๆ เพื่อสนองความกระหายในอำนาจ ซึ่งถือเป็นหนึ่งในแรงผลักดันที่เก่าแก่ที่สุดของมนุษย์ และเป็นการท้าทายต่อกฏระเบียบสากลที่นำมาใช้ตั้งแต่หลังสงครามโลกครั้งที่สอง" ที่เมืองลวิฟทางภาคตะวันตกของยูเครนซึ่งมีพรมแดนติดโปแลนด์ มีรายงานผู้บาดเจ็บ 5 คนจากการโจมตีด้วยจรวดของกองทัพรัสเซียซึ่งทำลายโกดังเก็บเชื้อเพลิงและอาคารของทหารแห่งหนึ่ง เมืองลวิฟถือเป็นจุดหมายหลักของบรรดาผู้ลี้ภัยที่ต้องการข้ามพรมแดนเข้าไปในโปแลนด์ โดยสำนักข่าวเอพีรายงานว่า มีผู้ถูกจับกุมหนึ่งรายซึ่งเชื่อว่าเป็นสายลับรัสเซีย ในเหตุการณ์โจมตีดังกล่าว ก่อนหน้านี้ ปธน.ไบเดน ได้พบกับประธานาธิบดีโปแลนด์ อันด์แชย์ ดูดา เพื่อหารือเรื่องการรุกรานของรัสเซีย โดยผู้นำสหรัฐฯ ได้ระบุถึงมาตรการลงโทษต่าง ๆ ที่สหรัฐฯ นำมาใช้กับรัสเซียว่า สร้างความเสียหายให้รัสเซียไม่น้อยไปกว่าการใช้กำลังทหาร ปธน.ไบเดน ยังได้เตือนไปถึงปธน.ปูตินว่า "อย่าคิดว่าจะเคลื่อนกำลังทหารเข้าไปในประเทศสมาชิกองค์การนาโต้แม้เพียงหนึ่งนิ้ว" พร้อมยืนยันว่า สมาชิกนาโต้มีคำสัญญาระหว่างกันว่าจะปกป้องดินแดนของชาติพันธมิตรทุกตารางนิ้ว ทางด้านประธานาธิบดีดูดา กล่าวว่า ความสัมพันธ์ระหว่างสหรัฐฯ - โปแลนด์ กำลังเฟื่องฟู และสงครามในยูเครนก็ยิ่งขับเน้นความสำคัญของความสามัคคีกันในองค์การนาโต้มากยิ่งขึ้น